ANC-konferensie: Partye reageerAdjunkpresident Cyril Ramaphosa. (Foto: GCIS) Verskeie instansies en politieke partye het gereageer nadat Cyril Ramaphosa Maandagaand tot die nuwe president van die ANC verkies is. Dit kom ná ŉ intense stryd tussen hom en Nkosazana Dlamini-Zuma, voormalige voorsitter van die Afrika-Unie, vir dié posisie. Ramaphosa is met 2 440 stemme tot president van die party verkies teenoor die 2 261 stemme wat Dlamini-Zuma gekry het. Mmusi Maimane, leier van die DA, het gesê Ramaphosa kan nie die land red nie, net die kiesers kan in 2019. “Sy verkiesing as die ANC se president is te min en te laat vir die party. Dit beteken baie min vir die mense van Suid-Afrika wat deur die party in werkloosheid en armoede gedompel is,” het Maimane gesê. “Die ANC is dood en sal nie self kan regkom nie, dit maak nie saak wie aan die stuur is nie. Dit is omdat die party slegs deur die gom van begunstiging en korrupsie aanmekaar gehou word. Ramaphosa is net ŉ nuwe gesig op dieselfde ou ANC. Die toekoms van die land lê buite die ANC. Die onus lê op die kiesers om na totale verandering te beweeg deur die ANC in 2019 te verwyder wat só tot ŉ nuwe begin vir ons land sal lei,” het hy gesê. Die burgerregte-organisasie AfriForum het gesê Ramaphosa sal ernstig introspeksie moet doen en dat die party sal moet ophou om sondebokke toe soek vir die krisisse wat deur die regerende party self geskep is. Volgens Ernst Roets, adjunk- uitvoerende hoof van AfriForum, is daar sekere basiese stappe wat deur die regerende party gedoen kan word wat tot die welvaart van almal in die land sal bydra. Dit sluit die vervolging van korrupte amptenare in, asook die beskerming van eiendomsreg en die gelyke behandeling van alle burgers, ongeag hul ras. “Ramaphosa se sukses sal gemeet word aan die mate waartoe hierdie stappe uitgevoer word,” het Roets gesê. Agri SA het Ramaphosa geluk gewens met sy verkiesing en vir stabiele leierskap gevra om beleggings aan te wakker. “Namens die landbousektor wens ons die ANC en sy leierskap sterkte toe. Ons besef dat die land se regerende party ŉ uitdagende taak in die gesig staar om ŉ beleggersvriendelike omgewing deur stabiele leierskap te skep,” het Agri SA in ŉ verklaring gesê. “Agri SA wil graag die ANC-leierskap verseker dat ons organisasie, as verteenwoordiger van die landbousektor, hulle sal ondersteun in alle pogings om ŉ welvarende landbousektor te skep.” Die organisasie het gesê dit is ook baie belangrik dat die regering dringend aandag gee aan onder meer landelike veiligheid en die ekonomie. Die VF Plus het Ramaphosa ook gelukgewens en gewaarsku dat strawwe uitdagings op hom wag. “Die wyse waarop hy die uitdagings gaan hanteer sal bepaal of hy Suid-Afrika sal kan red van verdere verval en ondergang,” het dr. Pieter Groenewald, leier van die VF Plus, gesê. “Ramaphosa se verkiesing sal op die kort termyn beleggersvertroue ŉ hupstoot gee en selfs ŉ verdere afgradering na rommelstatus kan voorkom, maar indien hy langtermyn-vertroue wil skep, sal hy ŉ aantal drastiese stappe moet doen. “Daar is vyf stappe wat hy dadelik behoort te doen: “Hy sal Jacob Zuma moet laat herroep voor Februarie 2018 en sorg dat hyself die staatsrede lewer op 8 Februarie 2018. As president van die land sal hy dan beslissend moet optree en dadelik die regterlike kommissie na staatskaping laat aanstel soos voorgestel deur die verslag van die destydse openbare vervolger (OB). “Hy moet die hoof van die nasionale vervolgingsgesag (NVG), Shaun Abrahams, ooreenkomstig die jongste hofbevel vervang met ŉ bevoegde en onpartydige persoon soos adv. Thuli Madonsella. “Hy sal Zuma moet repudieer oor gratis hoër onderwys om vals verwagtinge en die druk op die tesourie te verwyder. “Hy moet die kernkragprogram dadelik vries en alle onsekerheid daaromtrent verwyder. “Hy sal sy kabinet moet skommel en al die onbevoegde (vrot appels) ministers vervang met bekwame ministers. Groenewald het gesê indien Ramaphosa Zuma nie laat herroep nie, sal sy hande afgekap wees en sal Zuma “die een hofsaak na die ander voer om voort te gaan met sy plundering van staatbates en al die vrot appel-ministers behou”. “Dit sal die bietjie hoop wat opgevlam het vir die ekonomie dadelik blus en die land sal voortploeter asof niks verander het nie,” het Groenewald gesê. Lees alle vorige berigte oor die ANC-konferensie 2017 op Maroela Media.